ايزاك باشيفيس سينجر (پولاندى: Isaac Bashevis Singer; ييدى יצחק באַשעװיס זינגער) (رادزمين، بولاندا، 14 يوليه 1904 - ميامي، امريكا 24 يوليه 1991) كان روائي و قصصي و كاتب مقالات ييدى كبير اتولد فى بولاندا وهاجر على امريكا. من اكبر ادبا اللغه الييدى. وصف فى رواياته و قصصه الساخره الفكاهيه المليانه بالحكمه عيشة اليهود فى بولاندا و امريكا، لكن شخصياته ومواضيعه بشريه عالميه. اخد جايزة نوبل فى الادب سنة 1978. اتولد سينجر فى بولاندا فى عيلة فيها حاخامات كتار وكان أبوه وجده حاخامات. اخد تعليم يهودي تقليدي فى مدرسة الحاخامات فى وارسو (Warsaw Rabbinical Seminary) مع اخوه الكبير "اسرائيل جوشوا" عشان يبقى حاخام، بس فضل انه يكون كاتب. بعد ما نشر اول رواياته " الشيطان فى جوريي " سنة 1935 هرب هو وأخوه على امريكا بعد ما اتوقعوا ان هتلر والمانيا النازيه حايهاجموا بولاندا ويحتلوها زي ماحصل فعلاً بعد ما هربوا. بعد ما استقروا فى نيو يورك سينجر اشتغل فى جورنال ييدى اسمه "ديلي فوروارد" - Daily Forward - و كتب مقالات كان بيمضيها بالاسم المستعار " وارشوفسكي ". وكتب قصص كان معظمها باليديش . فى سنة 1943 اخد الجنسيه الامريكيه. سينجر اشتهر جداً وبقاله جمهور ومعجبين.